Una dintre cele mai iubite emisiuni pentru copii a Televiziunii Române şi singura emisiune de folclor cu și pentru cei mici revine cu o ediţie specială de Ziua Copilului, sâmbătă, de la ora 13.00, la TVR 1, respectiv de la 14.00, la TVR FOLCLOR. Programul poate fi urmărit simultan şi de românii din afara graniţelor, la TVR Internaţional, iar la TVR MOLDOVA, tot sâmbătă, de la ora 15.00.
De „H...ora prichindeilor” se leagă numele multor artişti consacraţi de astăzi. Bibi, Denisa Trofin sau membrii grupului Miracol îşi amintesc cu drag de începutul carierelor lor. Emisiunea ce a adunat deja peste 20 de ani de la prima difuzare revine pe micul ecran cu o ediţie specială, de 1 Iunie. Gheorghița Dăscălița, Maria şi Eric – sau, oficial, Gheorghiţa Nicolae, Maria Beia şi Eric Ciulei – ne aşteaptă la o oră de distracţie, cu cântec, joc şi voie bună, sâmbătă, de la 13.00, la TVR 1, iar de la 14.00, la TVR Folclor.
Interpreți de folclor – îndrumători ai unor copii talentați sau părinţi, la rândul lor, însoțiti de propriii copii – ansambluri de dansatori copii, mici instrumentiști, adevărați virtuozi ai folclorului românesc sunt invitaţi să ne bucure cu muzica şi dansurile lor. Printre ei – Ion Drăgan şi grupul de copii al Şcolii Populare de Artă „Constatin Brâncuşi” din Tg. Jiu, Loredana Streche, Valeria Arnăutu, Emilia Drăgotoiu Nanu, Grupul Minisong.
Ne vom aduce aminte de momente memorabile şi personaje îndrăgite care ne-au încântat, de-a lungul vremii, la „H...ora prichindeilor”, graţie secvenţelor din Arhiva de Aur a Televiziunii Române cu Alina Albina, Hoinărici, Maricica și Păcală, Zvonici, Vecinele și Gheorghița Dăscăliţa.
Dragostea pentru frumos, pentru valorile naționale, precum şi talentul se transmit din generație în generație. Cine vor fi artiştii de mâine? Aflăm urmărind „H...ora prichindeilor”, singura emisiune de folclor cu și pentru copii a TVR, pe 1 Iunie, la TVR 1 şi TVR FOLCLOR. Programul poate fi urmărit simultan şi de românii din afara graniţelor, la TVR Internaţional, iar la TVR MOLDOVA, tot sâmbătă, de la ora 15.00.